Gigi Perez

**Gianna Brielle Perez** (født 2000) er en amerikansk sanger og låtskriver som ble populær på TikTok i 2021. Hennes singel «Sailor Song» fra 2024 har toppet hitlister verden over.

## Liv og virke
Perez ble født i Hackensack i New Jersey, hennes foreldre var innvandrere fra Cuba. Da hun var fem-seks år gammel flyttet familien til til West Palm Beach i Florida, hvor hun vokste opp i et kristent hjem der musikk alltid var tilstedeværende. Hun gikk på dramaskole, men viet seg etter hvert til musikken, og lærte seg selv å spille piano og gitar. Sine første sanger skrev hun som 15-åring, og mens hun gikk på videregående i 2018, begynte hun å gi ut musikk som en del av bandet Wendy Lane.

Perez gikk en kort periode på Berklee College of Music, men sluttet på grunn av koronapandemien. Hennes eldre søster Celene døde 22 år gammel i 2020, og kort tid etter slo Perez daværende partner opp med henne. For å bearbeide sorgen begynte hun å laste opp videoer på TikTok, hvor hun gikk viralt tidlig i 2021 med sanger som «Celene» og «Sometimes (Backwood)». Den umiddelbare suksessen førte til at «Sometimes (Backwood)» genererte over 18 millioner strømminger i løpet av en måned ,og nådde førsteplass på Spotifys U.S. Viral chart. 

Populariteten på TikTok fikk Interscope Records til å signere henne i 2021. Perez begynte å opptre live og var oppvarming for Coldplay på Music of the Spheres-turnéen, før hun hadde spilt en eneste solokonsert selv. Hun har også varmet opp for artister som Noah Cyrus, Hozier, og Girl in red. Hun begynte å jobbe med musikkprodusenten Jennifer Decilveo, og ga ut EP-en, *How To Catch A Falling Knife*, i april 2023, etterfulgt av opptredener på festivaler og konserter i USA, Storbritannia og Europa.

Etter å ha skilt lag med Interscope Records tidlig i 2024, begynte Perez å gi ut sanger som uavhengig artist, først singelen «Normalcy», og deretter hennes aller første egenproduserte låt «Please Be Rude». Singelen «Sailor Song», en kjærlighetsballade om å forelske seg i en kvinne som ligner på skuespillerinnen Anne Hathaway, spredte seg raskt på nettet i juni 2024. Sangen nådde Billboard Hot 100, toppet hitlistene i blant annet UK, Irland og Latvia, og gjorde Perez til den sjette kvinnelige soloartisten som er kreditert som eneste låtskriver og utøver på en britisk nr. 1-hit. «Sailor Song» genererte over 100 millioner globale strømminger på under to måneder, og i mai 2025 passerte den én milliard strømminger på Spotify. Både Joe Jonas og Tate McRae har sunget coverlåt av sangen, og The Chainsmokers har remikset den.

I september 2024 signerte hun kontrakt med Island Records, og i april 2025 debuterte hun med sitt første album, *At the Beach, in Every Life,* som hun hadde produsert selv.

Perez har vært en sterk stemme for LGBTQ+-samfunnet og en forkjemper for mental helse. I 2025 lanserte hun en t-skjorte i forbindelse med Pride, der inntektene gikk til The Trevor Project, en organisasjon for selvmordsforebygging og kriseintervensjon for unge LHBT+-personer.

## Diskografi

### Album

* 2025: *At the Beach, in Every Life.* Island records.

### EP

* 2023: *How to Catch a Falling Knife.* Mogul Vision, Interscope Records.

### Singler

* 2021: Sometimes (Backwood)
* 2022: The Man
* 2022: When She Smiles
* 2022: Glue
* 2022: Figurines
* 2023: Sally
* 2024: Normalcy
* 2024: Please Be Rude
* 2024: Sailor Song
* 2024: Fable
* 2025: Chemistry
* 2025: At the Beach, in Every Life

## Referanser


## Eksterne lenker
*